Man sterf toe weerlig hom in Centurion trefArgieffoto (Foto: CorinnaST, Pixabay) ŉ Man, vermoedelik 28 jaar oud, is dood nadat hy Dinsdagmiddag in Eldoraigne in Centurion deur weerlig getref is. “Die man het op ŉ dak gelê toe paramedici omstreeks 16:30 by die toneel opgedaag het,” het Inke van Huyssteen, woordvoerder van ER24, gesê. “Hy het noodlottige beserings opgedoen en is op die toneel dood verklaar.” Nog ŉ man het geringe beserings opgedoen. Hy het hospitaalbehandeling geweier. “Die twee mans het vermoedelik op die dak gewerk toe ŉ weerligstraal hulle getref het. Verdere inligting is nie in hierdie stadium bekend nie.”